Eurovia, filial del grup d'enginyeria francès Vinci, experimenta en diversos punts de la xarxa viària francesa un sistema per calefactar a l'hivern carreteres prèviament escalfades, sigui pel sol a l'estiu o per altres mitjans.
Equips de desenvolupadors de la companyia d'enginyeria i infraestructures Vinci, a través de la seva filial Eurovia, han concebut la idea d'aprofitar la calor que reben les carreteres a l'estiu, a causa de la radiació solar, i utilitzar-la a l'hivern a fi de desgebrar les calçades i proporcionar calefacció a les infraestructures i edificis auxiliars de les carreteres.
També han pres en consideració altres possibles fonts de calor, cal assenyalar.
Des d'aquest hivern mateix les prestacions del sistema, anomenat Power Road, es posaran a prova in situ, a l'autopista A10, prop de París: Eurovia ha instal·lat 500 m 2 del seu prototip a la via d'accés a l'aparcament de camions annex a les cabines de peatge de Saint-Arnoult, al departament d'Yvelines.
El prototip hauria de servir, al començament, per al desglaç de la calçada del pàrquing, i, més endavant, per a la calefacció de la planta baixa de l'edifici de recepció de l'aparcament.
Un altre prototip de Power Road va ser instal·lat el passat mes d'agost a Pontarlier, al departament del Doubs (regió de la Borgonya, prop de la frontera suïssa).
A diferència del prototip de la rodalia de París, el del Doubs es troba a l'aparcament d'una institut d'ensenyament, i la calor que emmagatzemarà provindrà de la xarxa de district heating de la localitat, alimentada per planta una incineradora de deixalles.
Power Road ofereix l'aspecte d'una carretera convencional, però sota la superfície disposa d'una xarxa de tubs que capten i retenen, gràcies a un fluid vehiculador específic, la calor solar que rep la calçada (sobretot calor solar a l'estiu); aquesta escalfor es transfereix a una bomba de calor i d'aquesta passa a una altra xarxa de tubs, ubicada aproximadament a 1 m de fondària, on és retinguda durant setmanes o mesos; quan sigui necessària, la calor serà restituïda a la via, per tal de fondre el glaç o la neu.
De fet, des d'Eurovia, pretenen anar més lluny i procedir a l'escalfament preventiu de les carreteres amb el sistema Power Road, tan bon punt hi hagi previsió de neu o de baixes temperatures, per evitar que es formi gel a la carretera o que la neu hi agafi.
També apunten que el sistema Power Road podria ser útil en altres tipus d'infraestructures, com ara pàrquings (com en els cas del prototip de Saint-Arnoult-en-Yvelines), pistes d'aeroports o àrees de muntatge de cadenes de neu en zones on aquestes solen ser necessàries.
A més, com s'ha assenyalat més amunt, es pretén que la calor revertida des del subsòl serveixi per a la calefacció d'edificis annexos a les infraestructures equipades amb Power Road, o per la producció d'aigua calenta.
Instal·lació dels tubs de Power Road (© Eurovia)
Eurovia assegura que aquesta mena de carreteres calefactades té un gran potencial: a França, per exemple, les carreteres ocupen prop de 12.000 km 2; val a dir que la companyia no ha especificat el cost de la instal·lació del sistema Power Road; sí que ha dit, però, que malgrat el sobrecost que pot suposar la intervenció (amb els seus tubs i la bomba de calor bidireccional), enfront de la construcció d'una carretera convencional, en el llarg termini els retorns sobre la inversió són avantatjosos, atès que poden esdevenir innecessaris elements com ara maquinària llevaneus o sals fundents (amb el seu impacte sobre l'ambient).
El sistema Power Road, a més, podria contribuir a mantenir certes carreteres obertes a l'hivern, i a fer disminuir la sinistralitat viària derivada de les condicions meteorològiques hivernals.
D'altra banda, la captura de calor a la carretera en època estival pot contribuir al refredament ambiental i a l mitigació dels illots de calor (en entorns urbans, per exemple).
Pel que fa al rendiment de Power Road, Eurovia dona les xifres següents (un xic vagues, val a dir): la capacitat de captura d'escalfor del sistema assoleix el 20% de la calor solar rebuda (hi pot haver altres fonts tèrmiques, com s'ha apuntat); 25 m 2 de carretera equipada amb el sistema poden satisfer totes les necessitats de calefacció d'un habitatge de 75 m 2.
I pel que fa a la capacitat fundent, Power Road pot fer desaparèixer 10 cm de neu en qüestió de poques hores.
Eurovia assegura a més que els tubs de què se serveix el sistema Power Road per emmagatzemar la calor són totalment reciclables, i compatibles amb la majoria de mescles asfàltiques existents.
Disseny de vies locals i comarcals, Mitigació, Nous materials i sistemes auxiliars, Infraestructures en entorns sensibles